OBJAVA ZA MEDIJE

ZAGREB, 29. prosinca 2020. – HEP je tijekom poslijepodneva ponovno  uspostavio opskrbu električnom energijom na području Gline, Topuskog, Dvora, Gvozda, Hrvatske Kostajnice i Sunje, a oko 18 sati i na području Velike Gorice. Napajanje ima i polovica  grada Siska, uključujući bolnicu, dok će druga polovica napajanje dobiti tijekom večeri. Petrinja je zbog velikih i razornih oštećenja mreže još uvijek u potpunosti bez napajanja. U tijeku su aktivnosti na uspostavi napajanja za dio Petrinje, a što se očekuje tijekom večeri. Na području Grada Zagreba opskrba je vraćena većini korisnika. Napominjemo da će na svim spomenutim područjima dio potrošača biti bez napajanja do otklanjanja svih manjih kvarova na niskonaponskoj mreži i priključcima. Sve raspoložive ekipe HEP-a i dalje su na terenu. Radi vlastite sigurnosti te da bi  se uključenja napona uspješno provela molimo građane da ne uključuju velika trošila u stanovima i kućama. Također pozivamo građane da radi vlastite sigurnosti  u srušenim i oštećenim objektima ne koriste električnu energiju. U vrijeme potresa Termoelektrana-toplana Sisak nije bila u pogonu. Pregledom postrojenja uočena su oštećenja, koja će se otkloniti prije puštanja u rad. Opskrba kupaca toplinskom energijom u Sisku osigurava se iz HEP-ove Bioelektrane-toplane. Iz pogona je ispala Elektrana-toplana Zagreb, što je poremetilo opskrbu toplinskom energijom potrošača u zapadnom dijelu grada. Normalizacija se očekuje do kraja dana. Napominjemo da sve bolnice u Zagrebu imaju opskrbu toplinskom energijom. Zbog potresa je došlo do automatske obustave rada Nuklearne elektrane Krško, u skladu sa sigurnosnim protokolima.

Sve dežurne službe Hrvatske elektroprivrede nastavljaju s intervencijama s ciljem što brže normalizacije opskrbe.

Kontakt: Sektor za korporativne komunikacije (odnosisjavnoscu@hep.hr)